SA 'spoedvrate' laat twee van oudste rekords spat
Vinnig…vinniger…vinnigste. Dis hoe dit deesdae in Suid-Afrikaanse atletiek gaan.
Photo of Wayde van Niekerk by Backpage Photo of Simon Magakwe by Reg Caldecott
Na jare, en dis regtig báie jare, het Wayde van Niekerk (400 m) en Simon Magakwe (100 m) die afgelope twee maande twee van die oudste Suid-Afrikaanse naelloop-rekords in die slag laat bly.
Wayde van Niekerk het verlede naweek in New-York op die Diamantliga-byeenkoms (14 Junie) die bekende woorde van die Britse 'rockers' se treffer, "Another one bites the dust", laat waar word toe hy die 400 m in 'n rekordtyd van 44.38 s afgeblits het.
Die rekord van Arnaud Malherbe en Hendrik Mokganyetsi (44.59 s) was 15 jaar lank op die rekordboeke.
Malherbe het in 1998 Jaco Reinach se 16-jaar-oue nasionale rekord van 45.01 s verbeter. Die volgende jaar het Malherbe die rekord na 44.59 s verbeter en 'n jaar later het Hendrik Mokganyetsi die rekord geëwenaar. Daarna was daar vir baie jare geen vertonings om oor opgewonde te raak nie.
Toe Malherbe gepols is oor die feit dat hy nie meer die 400 m rekordhouer is nie was sy reaksie: "Daar sal altyd so 'n klein bietjie teleurstelling wees, maar dit was 'inevitable' dat iemand eendag die rekord sou breek.
"Ek is bevoorreg dat die rekord vir 15 jaar gestaan het en dat ek vir 16 jaar die SA rekordhouer was, maar nou is ek oorweldigend bly vir Wayde. Hy het baie meer talent as wat ek ooit gehad het en is een van die 'nice-ste' ouens op die atletiekbaan. Dit was 'n uitstekende wedloop en hy het die Olimpiese kampioen, LaShawn Merritt, skrik gemaak. Gary Kikaya se Afrika-rekord van 44.11s is seker nou in Wayde se visier.
"En natuurlik is hy nou my gunsteling om op die Statebondspele in Glasgow goud te wen."
Suiwer geoordeel op statistieke het Van Niekerk beslis 'n realistiese kans om 'n medalje op die Spele te wen. Teen 20 Junie was Granada se Kerani James (43.97 s) en Trinidad-Tobago se Deon Lendore (44.36 s) die enigste twee Statebond-atlete wat vinniger tye as die Suid-Afrikaner gehardloop het.
Johan Rossouw het sy nasionale rekord van 10.06 s in die 100 m al in 1988 opgestel. Magakwe het in 2012 in Johannesburg die rekord geëwenaar.
In April het Magakwe uiteindelik met Rossouw se 26-jarige rekord klaargespeel. Hy is ook die eerste Suid-Afrikaanse atleet wat daarin geslaag het om die 100 m in 'n tyd vinniger as 10 s af te nael. Sy wentyd op die nasionale byeenkoms by Tuks was 9.98 s. Akani Simbine was tweede in 'n ewe indrukwekkende tyd van 10.02 s.
Vir diegene wat van statistiek hou sal dit dalk interessant wees om te weet dat Magakwe maar die 90ste atleet ooit is wat die 100 m in 'n tyd vinniger as 10 s afgenael het. Die groot vraag is wanneer die Suid-Afrikaanse vroue-atlete gaan begin om ook uit die wegspringblokke te versnel. Evette de Klerk het al in 1990 (24 jaar gelede) die vroue-rekord in die 100 m na 11.06 s verbeter. Haar rekord van 22.06 s in die 200 m is selfs nog ouer. Sy het dit in 1989 al gehardloop.